<classify> NAIBU Waziri wa Biashara na Viwanda, Mohamed Hafidh Khamis amesema serikali itaendelea kudhibiti bei ya bidhaa muhimu za vyakula ikiwemo mchele na unga wa ngano kuwapa wananchi nafuu.Alisema hayo akijibu swali la mwakilishi wa jimbo la Chake Chake, Suleiman Said Sarhani aliyetaka kujua kwa nini wafanyabiashara wanapandisha bei wakati bidhaa muhimu zimepunguzwa ushuru. Alisema serikali inatekeleza sera ya biashara huria ambayo wafanyabiashara ndiyo waagiziaji wa bidhaa muhimu za vyakula. Hata hivyo, alisema baadhi ya bidhaa za vyakula muhimu zitaendelea kudhibitiwa na serikali ambazo zimepunguzwa ushuru wake kutoa unafuu kwa wananchi kupunguza gharama za maisha.Alizitaja bidhaa zilizosamehewa ushuru kwa kupunguzwa ushuru kutoka kwa wafanyabiashara kuwa ni mchele ambacho ni chakula muhimu kwa wananchi wa Zanzibar pamoja na unga wa ngano na sukari. Hata hivyo,Hafidh aliwaeleza wajumbe wa Baraza la Wawakilishi kwamba serikali imeunda tume halali ya kumlinda mlaji sheria nambari 8 ya mwaka 2018 kwa ajili ya kudhibiti mwenendo wa bei za vyakula.Alisema licha ya kuwepo biashara huria, tume ya kumlinda mlaji ni chombo cha serikali ambacho majukumu yake ni kuangalia mwenendo wa bei ya bidhaa za vyakula zinazotumika kwa wananchi.Hafidh alisema hakuna sababu ya wafanyabiashara kuongeza bei juu ya bidhaa muhimu za vyakula kwa sababu tayari bidhaa hizo zimepunguziwa ushuru ili kutoa unafuu kwa wananchi.Sioni sababu ya wafanyabiashara kupandisha bei ya bidhaa muhimu ikiwemo mchele, unga wa ngano na sukari kwa sababu bidhaa hizo tumepunguza ushuru wake ili zitoe nafuu kwa wananchi wetu, alisema. Bidhaa muhimu za vyakula ambazo serikali hupunguza ushuru kwa wafanyabiashara wanaoziingiza nchini ni mchele, unga wa ngano na sukari kwa lengo la kupunguza ukali wa maisha na kuleta unafuu.  <topic>: kitaifa 